Document ID: 31990L0415

Nõukogu direktiiv,
27. juuli 1990,
millega muudetakse II lisa direktiivis 86/280/EMÜ teatavate direktiivi 76/464/EMÜ lisa I nimistusse kuuluvate ohtlike ainete heitmete piirväärtuste ja kvaliteedieesmärkide kohta
(90/415/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 130s,
võttes arvesse nõukogu 4. mai 1976. aasta direktiivi 76/464/EMÜ teatavate ühenduse veekeskkonda lastavate ohtlike ainete põhjustatava saaste kohta, [1] eriti selle artikleid 6 ja 12,
võttes arvesse komisjoni ettepanekut, [2]
võttes arvesse Euroopa Parlamendi arvamust, [3]
võttes arvesse majandus- ja sotsiaalkomitee arvamust [4]
ning arvestades, et:
ühenduse veekeskkonna kaitsmiseks teatavate ohtlike ainete põhjustatava saaste eest on direktiivi 76/464/EMÜ artikliga 3 ette nähtud eelneva loa süsteem, milles on sätestatud selle lisa I nimistusse kuuluvate ainete heitmenormid; sama direktiivi artikliga 6 on ette nähtud, et tuleb kehtestada nende heitmenormide piirväärtused ja kvaliteedieesmärgid veekeskkonna puhul, mida nende ainete heitmed mõjutavad;
liikmesriikidelt nõutakse piirväärtuste kohaldamist, välja arvatud juhul, kui nad võivad kasutada kvaliteedieesmärke;
direktiivi 86/280/EMÜ, [5] muudetud direktiiviga 88/347/EMÜ, [6] muudetakse ja täiendatakse komisjoni ettepanekul kooskõlas teaduslikult põhjendatud teadmiste arenguga, mis on seotud eelkõige nimetatud ainete mürgisuse, püsivuse ja bioakumuleerumisvõimega elusorganismides ja setetes või parimate olemasolevate tehniliste vahendite arenguga; selleks tuleb ette näha nimetatud direktiivi täiendamine muude ohtlike ainetega seotud meetmete osas ja II lisa sisu muutmine,
direktiivi 86/280/EMÜ artikliga 5 nähakse ette, et kui tegemist on teatavate muude nende ainete oluliste saasteallikatega kui need, mille suhtes kohaldatakse ühenduse piirväärtusi või siseriiklikke heitmenorme, tuleks koostada eriprogrammid reostuse kõrvaldamiseks;
on asjakohane, et väikeste heitmekoguste puhul, mille suhtes kohaldatakse direktiivi 86/280/EMÜ artikli 5 sätteid, võib teha direktiivi 76/464/EMÜ artikli 3 nõuetest erandi;
direktiivis 76/464/EMÜ sätestatud kriteeriumide alusel tuleks 1,2-dikloroetaani, trikloroetüleeni, perkloroetüleeni ja triklorobenseeni suhtes kohaldada direktiivi 86/280/EMÜ sätteid,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 86/280/EMÜ II lisa muudetakse vastavalt käesoleva direktiivi lisale.
Artikkel 2
1. Liikmesriigid võtavad käesoleva direktiivi täitmiseks vajalikud õigus- ja haldusnormid vastu 18 kuu jooksul selle teatavakstegemisest. [7] Liikmesriigid teatavad sellest viivitamata komisjonile.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.
Artikkel 3
Käesolev direktiiv on adresseeritud liikmesriikidele.
Brüssel, 27. juuli 1990

Labels: 7
1
20